कुमाऊं का रायता देश के अन्य हिस्सों के रायते से काफी अलग होता है. इसे आम तौर पर लंच के समय परोसा जाता है और इसमें बड़ी मात्रा में ककड़ी (खीरा), सरसों के दाने, हरी मिर्च, हल्दी पाउडर और धनिए का इस्तेमाल होता है. इस रायते की खास बात छनी हुई छाछ होती है. यह रायता बनाने के लिए छाछ (प्लेन लस्सी) को एक कपड़े के थैले में भरकर किसी ऊंची जगह पर टांग दिया जाता है. कपड़े में से सारा पानी धीरे-धीरे बाहर निकल जाता है, जबकि छाछ की क्रीम थैले में ही रह जाती है. दही की जगह इसी क्रीम का इस्तेमाल कुमाऊंगी रायता बनाने में होता है, जिससे यह काफी गाढ़ा होता है. मेलों आदि में इसे स्नैक्स के रूप में भी खाया जाता है.